סקובי דו

סקובי דו (באנגלית: Scooby-Doo) היא סדרת אנימציה בת 392 פרקים, שהופקה לטלוויזיה במקור על ידי חברת האנה-ברברה משנת 1969 ועד היום. בישראל הסדרה שודרה בערוץ המזרח התיכון במשך שנים רבות כמו גם בערוץ 2 ובערוץ Cartoon Network, ב-HOT בין השנים 2000–2005, וביס בין השנים 2000–2009 וגם שודרה התוכנית מ-2002 בערוץ הילדים עם דיבוב. עם דמויות הסדרה נעשו עוד סרטים מצוירים באורך מלא ונוצרו מאות ספרי ילדים ו-9 סדרות קומיקס שונות.

בעקבות הצלחת הסדרה היא עובדה לארבעה סרטי קולנוע בז'אנר הלייב אקשן בשנים 2002, 2004, 2009 ו-2010, ואוזכרה בסדרות טלוויזיה שונות.

==עלילה==
הסדרה מתמקדת בכלב דני ענק מדבר בשם סקובי דו, אשר בעליו הוא נורוויל "שאגי" רוג'רס בן ה-17 מהעיירה הבדיונית קולסוויל (Coolsville) שבאוהיו - כפי הנראה על חוף ימת אירי או בסמוך לו; בה קיימת אווירת מסתורין ומתחוללות לרוב פרשיות על-טבעיות לכאורה. הנ"ל הם חלק מחבורת נערים מתבגרים: פרד "פרדי" ג'ונס (בן 17), דפני בלייק, ווולמה דינקלי (בנות ה-16). בכל פרק, סקובי דו והחבורה נוסעים למקום חדש ברחבי ארצות הברית (לעיתים גם למקומות אחרים בעולם) בעזרת הוואן שלהם ופותרים תעלומות אשר בדרך כלל כוללות רוחות רפאים וכוחות על-טבעיים. בסוף כל פרק, החבורה מצליחה לפתור את התעלומה ולמצוא הסברים הגיוניים לכוחות העל טבעיים, אשר לרוב עומד מאחוריהם פושע אשר מנסה להידמות לדמות אימתנית בעזרת תחפושת אשר מיועדת להפחיד. למעשה, בסוף כל פרק החבורה תופסת את המרושע ומורידה לו את המסכה (לעיתים אף הפושעים מתחזים לאו דווקא לרוחות רפאים ומפלצות, אלא גם לאנשים אחרים כדי להקשות עוד יותר על פיצוח התעלומה), ואחרי כן אותו פושע אומר לאחר שנתפס: "והייתי מצליח לעשות זאת אלמלא הילדים החטטנים האלה והכלב המדבר/מעצבן שלהם".

בסדרה המקורית נדמה כי העיירה חסרת השם בה מתגוררת החבורה ממוקמת באזור החוף המערבי של ארצות הברית. החל מ-1988 העיירה שלהם הוצגה כ"קולסוויל", שלמרות היותה עיירה בעלת חוף ב"גור בשם סקובי-דו!", לפי הסרט משנת 2002 היא למעשה ממוקמת באוהיו בתוך היבשת והחוף שלה הוא של "נהר קולסוויל" הבדיוני בדרום ובמערב העיר. לפי סרט הטלוויזיה מ-2010 קולסוויל, בעלת 81,000 התושבים, רחוקה מימת אירי שהיא הים באוהיו (בצפון המדינה) ונמצאת במיקום של סביליה (מדרום-מערב לעיר מדינה , ממזרח ללונדון , ממערב לוואדסוורת' ומצפון-מערב לריטמן ) והים של קולסוויל הוא שוב "נהר קולסוויל" הבדיוני אך הפעם הוא זורם במזרח, בצפון ובמערב העיר.

== הדמויות הראשיות ==
*סקוברט "סקובי" דו (באנגלית: Scooby-Doo) - הדמות הראשית בסדרה. סקובי הוא כלב דני ענק חום עם כתמים שחורים בן 7 בגובה "12 כפות", בעל התנהגות חצי כלבית חצי אנושית ויכולת דיבור. הוא התחבר לחבורה מאז שנקנה כגור (שייך לשאגי). סקובי מלא בפוביות וחושש מכל דבר. הדבר הכי אהוב עליו הוא אוכל לכלבים המכונה "חטיפי-סקובי" (באנגלית: Scooby-Snacks). על כן, החטיף לכלבים נקרא על שמו. לסקובי קשר עמוק עם שאגי, והוא נמצא איתו בכל מקום (הם מגדירים את עצמם כ"חברים הכי טובים"). ע"פ הסרט "סקובי דו: אבירים ודרקונים" הוא דני גם במוצאו. את סקובי דיבבו במשך השנים דון מסיק (שהלך לעולמו בשנות התשעים) ופרנק ולקר לתקופות של מעל ל-20 כל אחד. בדיבוב העברי השתתפו: עמי מנדלמן (סקובי דו והאחים בו, סקובי-דו, לוני טונס חוזרים לאקשן), שרון כהן (סקובי דו 2: חופשי חופשי), שמחה ברבירו (מה חדש סקובי דו?), צביקה פורמן (סקובי דו - מסתורין בע"מ, סקובי דו קול).
*נורוויל "שאגי" רוג'רס (באנגלית: Norville 'Shaggy' Rogers) - בחור גבוה (כ-1.83 מ') וצנום עם חולצה ירוקה, שיער פרוע וזיפים בסנטר וצורת דיבור של היפי. אביו הוא שוטר בכיר בתחנת המשטרה המקומית וסבו לחם במלחמת קוריאה וקיבל עיטור על כך. שאגי מוצג כאדם רגיש ופחדן. עד גיל 10 כינויו היה "באז". כמו כן, הוא הבעלים של סקובי דו וגם הדמות הקשורה אליו יותר מאשר לכל דמות אחרת (הם מגדירים את עצמם כ"חברים הכי טובים"). בדומה לסקובי דו, הוא אוהב אוכל. דבר מוזר הוא ששאגי אפילו אוכל את "חטיפי-הסקובי" של סקובי דו, אף על פי שזה בכלל מזון לכלבים כשוחד לביצוע משימות מסוכנות-לכאורה הקשורות בחקר התעלומות. אח בכור למאגי "שוגי" רוג'רס (שקטנה ממנו ב-12 שנה בחלק מהעיבודים אך הספיקה להינשא לפניו בשנות העשרים שלו בגרסאות אחרות) וה"תלמיד הכי גמיש בבית הספר", הוזכר פעם כי הסיבה ששאגי נשלח תמיד להוביל את המפלצות למלכודות של פרד היא כי הוא חבר בנבחרת ריצה של התיכון, והמהיר בחבורה. מוצאו של שאגי הוא אוסטרי (אחד מסבותיו, שאגי הראשון, היה איש זאב "מקולל" שהתגורר באוסטריה) ואנגלי שאחד מאבותיו: מקבאגי רוג'רס (עם אפשרות גם למוצא סקוטי כיוון שישנה קידומת "מק" לשמו) הגיע עם המייפלאואר לקייפ קוד שבאמריקה מהחלוצים הקלוויניסטיים ביחד עם יאנקי-דודל דו, כלב דני ענק שיהיה לאחד מסבותיו של סקובי דו (בסדרה המקורית ביתו של מקבגי בפלימות' נשאר בבעלות הוריו של שאגי שיצאו לגמלאות ומצוין כי יש לו בני משפחה רבים במסצ'וסטס). בסרט "סקובי דו: אבירים ודרקונים" מוצא אבותיו בכפר אנגלי בשם "נורוויל או'ר מורגניה". שאגי מעולם לא הוצג כמי שהמשיך ללימודים אקדמיים אלא כיחיד שנשאר עם סקובי ועבד בעבודות זמניות (אבטחה, מוכר בחנות מזון מהיר וכו') או כבלשים פרטיים עם מכונת המסתורין (תלוי עיבוד). ב"מסתורין בע"מ" הוריו אניני הטעם של נורוויל מתנגדים להמשך חברותו עם יתר הקאסט ושולחים אותו כ"עונש חינוכי" לפנימייה צבאית לאחר כאוס שחוללו בקריסטל קוב. במשך מספר שנים הוצג כצמחוני מכיוון שהמדובב המקורי שלו שינה את אורח חייו לצמחונות, הסדרה השתמשה בתירוץ הזה כדי להסביר כיצד הוא לא משמין מכמות המזון המגוחכת שצורך. שאגי הוא שחקן מיני גולף מעוטר ומתגורר ברחוב מייפל 224 בקולסוויל. בגרסאות העבריות דובב על ידי: יהויכין פרידלנדר (סקובי דו והאחים בו), טל מוסרי (סקובי-דו), יואב יפת (סקובי דו 2: חופשי חופשי, מה חדש סקובי דו?), גיא רושיניאק (סקובי דו - מסתורין בע"מ), ערן מור (סקובי דו קול).
*פרדריק "פרדי" הרמן ג'ונס (באנגלית: Fred Jones) - מנהיג החבורה. חובב מכוניות (בעלי הוואן "מכונת המסתורין" המשמש את החבורה) וכושר. גובהו 1.80 מ'. ברוב העיבודים שמו המלא הוא "פרדריק" בעוד שבחלק ניתן לו השם "פרדוורד". פרדי מוצג כבן אדם ישר ואמיץ אשר מומחה במלכודות, שאיפתו בחיים היא להיות סופר מסתורין ולכן הוא מחפש כל פיסת מידע שרק אפשר על תעלומות על-טבעיות ואגדות אורבניות (דודו אדי ג'ונס הוא הבעלים והמו"ל של המגזין היחיד שמסקר אגדות אורבניות בקולסוויל), בחלק מהאדפציות של הסדרה הוא גם קוורטרבק בקבוצת התיכון ונכד לתיאודור ג'ונס, שחקן קולנוע (בעיקר מערבונים) מפורסם. אף על פי שהוא מנסה להסתיר זאת ברוב הזמן הוא מאוהב בדפני (במספר עיבודים הם אפילו נהפכו לזוג). בילדותו היה קורבן להתעללות של הבריון השכונתי, רד הרינג, מה שגרם לו לפתח יריבות ולהאשים את הבריון בביצוע כל פשע שבו נתקל בתור ילד. פרד נבחר לחתיך של השכבה בספר המחזור של תיכון קולסוויל, למד בכיתת הדרמה והיה לשחקן המצטיין במחזה המלט (לדברי דפני בזכות כישורי המשחק שלו פרדי מצליח להבין את דפוס הפעולה של ה"מפלצות" בהם נתקלו ולהכין כנגדם מלכודות). כאשר החבורה נלחצת בנסיעות בין תעלומות פרדי נוהג לשיר שירים מ"ספינת השעשועים" כדי להרגיעם עם קולו הערב. לאחר לימודיו האקדמיים נהפך פרד למפיק טלוויזיה או לסופר (תלוי בעיבוד). לפי הקומיקס משנות ה-70 למשפחתו של פרד ישנם שורשים מתקופת 13 המושבות ומסיבת התה של בוסטון בעיירה ניו ליצ'פילד שבמסצ'וסטס, והוא צאצא של גיבור העיירה, ג'ייקוב ריצ'פילד (שהיה נפח במקצועו ומהמורדים במלך ג'ורג' השלישי). פרד מתגורר ב"משעול טונה" 123 בקולסוויל. בגרסאות העבריות דובב על ידי: מוטי דיכנה (סקובי-דו), אורי אומנותי (סקובי דו 2: חופשי חופשי), עידו מוסרי (מה חדש סקובי דו?), סער בדישי (סקובי דו - מסתורין בע"מ, סקובי דו קול).
* דפני בלייק (באנגלית: Daphne Blake, בחלק מהגרסאות העבריות נקראת "דפנה") - נערה צעירה שנחשבת ליפה בחבורה, בת להורים עשירים עם עסקים ענפים ברחבי המדינה, אביה ממוצא סקוטי ואמה מוצגת בקומיקס משנות ה-90 כיהודייה (אח האם הוא בכיר בבורסת היהלומים של ניו יורק ברחוב 47 בעיר המדבר מדי פעם ביידיש), דפני היא מעודדת בתיכון קולסוויל (לפעמים מתוארת כ"נערה הכי מגניבה בתיכון") וכמו כן גם נחשבת לפיתיון או לקורבן בסדרה ותמיד נכשלת במהלכי הקארטה שלה נגד האויבים או מפלצות. המאפיין המשותף לה ולפרדי הוא שהשניים אוהבים בסתר זה את זה. ברוב העיבודים היא בת יחידה, ב"מסתורין בע"מ" היא בת זקונים של הוריה לאחר 5 אחיות גדולות יותר. לאחר לימודיה האקדמיים נהפכה דפני (שנשארה עם שאגי והכלבים במשך תקופה כבלשית בתעלומות חובקות עולם) לאשת תקשורת לאחר קריירה בדוגמנות בחלק מהעיבודים. בגרסאות מאוחרות יותר מצוין כי דפני נמנעת מאכילת גלוטן. גובהה הוא 1.70 מ'. דפני מתגוררת ב"רחוב קל" 9000 בקולסוויל. ע"פ הסדרה "תהיה מגניב, סקובי-דו", יום הולדתה חל ב-24 בדצמבר (דבר שלצערה יום הולדתה מתנגש עם חג המולד תמיד ולא נחגג אף פעם כיום מיוחד). לפי פרק 20 של "סקובי דו קול!" דפני היא 1/16 אירית במוצאה ולאבותיה מצד אמה יש טירה בת 700 שנה בשטח יקר ערך. בגרסאות העבריות דובבה על ידי: גילת אנקורי (סקובי-דו), אניה בוקשטיין (סקובי דו 2: חופשי חופשי, מה חדש סקובי דו?), הדר שחף-מעיין (סקובי דו - מסתורין בע"מ, סקובי דו קול).
*ולמה דינקלי (באנגלית: Velma Dinkley) - נערה חנונית עם משקפיים, סוודר כתום וגרביים ארוכים באותו צבע. גובהה הוא כ-1.45 מ'. היא הצעירה שבחבורה (בת 15 בחלק מהעיבודים) ועם זאת, מאוד חכמה והיא כמעט היחידה בחבורה שיכולה לפצוח את התעלומות והמסתורין ומוצאת את הרמזים הקשים ביותר. מוצא משפחתה של וולמה מצד אביה הוא מגרמניה ושם משפחתם המקורי היה "פון דינקלשטיין" (בקומיקס היא יודעת לספור בגרמנית). וולמה גם מאוד אוהבת כימיה והיסטוריה, ולעיתים הבקיאות שלה בנושאים אלו עוזרת לפיצוח התעלומה. ברוב העיבודים מוצגת כבת יחידה של הורים מדענים המקדישים עצמם לעבודתם, בקלטת "מאחורי הקלעים של הסדרה" נטען כי וולמה היא בת זקונים ואחותה הבכורה מוצגת כמגניבה ואופנתית בניגוד למשפחתה ה"חנונית הטיפוסית", באחד הסרטים נוספה לה אחות צעירה בשם מדליין שמתאהבת בשאגי. בנוסף, בהרבה עיבודים נרמז כי ייתכן מתח מיני בין שאגי לוולמה, כשב"מסתורין בע"מ" הם נהפכו לזוג. לאחר לימודיה האקדמיים נהפכה וולמה למדענית בנאס"א או בעלת חנות ספרים (תלוי עיבוד). בסרט "בחזרה לאי הזומבים" לאחר שחבורה פרשה מהעסק, וולמה פתחה בלוג שעוסק בתעלומות לא פתורות (שלרוע מזלה אף אחד מחברי החבורה האחרים אינו מנוי עליו). וולמה מתגוררת ברחוב "דרך הכיכר" 316 בקולסוויל. בגרסאות העבריות דובבה על ידי: יעל קרוון (סקובי-דו), אתי קסטרו (סקובי דו 2: חופשי חופשי, מה חדש סקובי דו?), ספיר דרמון (סקובי דו - מסתורין בע"מ, סקובי דו קול).

===דמויות משנה חוזרות===
*סקראפי-דו (באנגלית: Scrappy-Doo) - האחיין הקטן של סקובי ובנה של אחותו שחקנית הקולנוע, רובי דו, שבשל הקריירה שלה והסימפתיה של סקראפי לסקובי מסרה אותו לאחיה שישמש לו כהורה מאמץ. סקראפי הוא כלב קטן שגם לו התנהגות אנושית ויכולת דיבור. הוא תמיד מנסה להיות קשוח ולא מפחד משום דבר, דמותו החצופה והפופוליסטית של סקראפי לא התחבבה על קהל המעריצים האמריקאי והוא הוצא מן הסדרה לאחר שנות ה-80. בשל כך בעיבוד הלייב אקשן הקולנועי הראשון של המותג סקראפי הוצג כדמות מעצבנת ושנואה אפילו על ידי דודו והחבורה שהוחרם וגורש מן הגיבורים עד שנהפך לאויב הראשי וראש כת השדים הטפילים.
*סקובי-דאם (באנגלית: Scooby-Dum) - דודנו של סקובי השייך לזוג מבוגר בשם סקילט שהיו בעלי ספינת שעשועים מביצת הוקייפינוקי שבג'ורג'יה. כלב דני לבן בעל כובע וקולר אדומים. בעת חקירה אחר רמזים נוהג הוא לשלוף זכוכית מגדלת מכובעו, במוצאו או במשמע המילה "רמז" הוא יחזור אחר המילה "דאם" 4 פעמים בלחן של הסימפוניה החמישית של בטהובן.
* וינסנט ואן גול (באנגלית: Vincent Van Ghoul) - מכשף מזדקן אשר חי בהרי ההימלאיה, ומבוסס על השחקן שגילם אותו במקור: וינסנט פרייס. אחראי על שמירת תיבת 13 השדים והרוחות המסוכנים ביותר בעולם. בסדרה "מסתורין בע"מ" דמותו הוסבה לשחקן סרטי אימה אמריקאי שגר בקריסטל קוב ומיודד עם החבורה. בסרט "קללת רוח הרפאים" מתגלה כי סבא רבא שלו היה מכשף רשע שנהפך לשד החזק ביותר בתיבת השדים, אשר השמירה עליה עלתה לכאורה בחיי חברו הטוב ביותר של וינסנט.
* פלים פלאם (באנגלית: Flim Flam) - ילד יתום וממולח ממוצא הודי שמתלווה לשאגי ולדפני במסעם ללכוד מחדש את 13 הרוחות. בסרט "קללת רוח הרפאים" הוא כבר נער בוגר אשר עוד מתגורר באותה העיירה בהרי ההימלאיה ועוסק בה כדוור וכבעל דוכן מזכרות בנושא השדים והרוחות אשר נלכדו מחדש לתיבה.
* אלווירה (באנגלית: Elvira) - שחקנית של סרטי אימה. הופיעה לראשונה ב "סקובי-דו: בחזרה לאי המתים". נוהגת להתנהג בגותיות ולהיות מעוררת אימה. ע"פ הסרט "סקובי-דו: לילה של תחפושות" היא חובשת פאה שהיא למעשה קופה חיה, וכן נראה בסוף שהיא מפלצת באמת. מושא הערצתם של דפני, ששואפת להיות כמוה ולעיתים להיות כמוה, ושל ה"הדחליל" (ע"פ הסרט "סקובי-דו: לילה של תחפושות").

== סדרות, סרטי טלוויזיה וקולנוע ==
=== רשימת סדרות טלוויזיה של סקובי-דו ===
* סקובי-דו, איפה אתה? (1969-1970) - הסדרה הראשונה שמספרת על צוות המסתורין פרדי, דפני, וולמה, שאגי וסקובי דו המעבירים את זמנם במסע חיפוש אחר רמזים לפתרון מקרים מסתוריים בעיר מגוריהם ולעיתים במסע ברחבי ארצות הברית, שקשורים לתופעות על-טבעיות כמו רוחות רפאים, אנשי זאב, ערפדים, מכשפות, זומבים, מומיות, שדים או חוצנים ותמיד מתגלה בסוף שהם מזויפים וסתם פושעים רגילים מחופשים. שודר עם תרגום בערוץ 2 ובערוץ הילדים. לא דובב פרט לפרק אחד.
* סרטי סקובי-דו החדשים (1972-1973) - אלה הם פרקים באורך של שעה, ששודרו בתור סרטי טלוויזיה כאשר כל פרק מארח שחקני קולנוע ידועים. בעלילה, החבורה ממשיכה לפצוח תעלומות בחיפושי רמזים ופושעים. תורגם לעברית בערוץ הוט קידס.
* ההרפתקאותיו של סקובי-דו (1976-1978) - חלק מסדרה זו מציג את סקובי-דו ביחד עם עוד כמה דמויות מפורסמות של האנה ברברה וחלקו השני היא בעצם המשך לסדרה המקורית עם החבורה. שודר בערוץ 2 בתרגום עברי.
* הרפתקאות סקובי-דו וסקראפי-דו (1979-1980, 1980-1982) - הסדרה הראשונה שמציגה את האחיין של סקובי, סקראפי, שאוהב "לשחק אותה קשוח" וחסר פחד. העלילה מתמקדת סביב שני הכלבים ושאגי במסע הרפתקאות מטורף בפיצוח תעלומות, חיפושי מפלצות, שדים וזומבים שבסופו של דבר מסתבר שהם פושעים בחליפות ומסכות. שודר בערוץ 2 בתרגום עברי.
* הרפתקאותיהם החדשות של סקובי וסקראפי-דו (1983-1984) - סדרת ההמשך לקודמתה. בסדרה זו, החבורה עובדת כעיתונאים פרילנסרים ובלשים בו בזמן ואליהם מצטרפת דפני בתור דמות ראשית רביעית, וכמו בסדרה הקודמת שאר החבורה מופיעים בתור אורחים. שודר בערוץ 2 בתרגום עברי.
* 13 הרוחות של סקובי-דו (1985) - הסדרה מספרת על 13 רוחות רפאים שסקובי דו בטעות הוציאן לחופשי מתיבת שדים מקוללת, ומטרתו היא להחזיר עטרה ליושנה (דהינו להחזיר אותם לתיבה), ביחד עם סקראפי, שאגי, דפני, נער צעיר וערמומי בשם פלים פלם וקוסם בשם וינסנט ואן גול (דובב על ידי וינסנט פרייס). וולמה ופרדי אינם מופיעים בסדרה זו (על פי הסרט "קללת רוח הרפאים" מצוין שבאותה עת וולמה הלכה למחנה קיץ ופרד הלך למחנה מעודדות). שודר בערוץ 2 בתרגום עברי.
* גור בשם סקובי-דו (1988-1991) - באופן אירוני, זו הסדרה הראשונה שמספרת על החבורה בילדותם ועל סקובי בתור גור. בניגוד לסדרות הקודמות, היא יותר פארודיה מאשר מסתורין. החבורה הם תלמידים בחטיבת הביניים של קולסוויל (בסדרה זו ניתן לראשונה בתולדות המותג שם לעיר מגוריהם) ונאלצים להתמודד עם תעלומות שצצות להן ברחבי העיר. סדרה זו הייתה הראשונה בהיסטוריה של המותג שהציגה מקרה פשע של רשת סחר בסמים שפעלה בעיר בשונה מהמוטיב הידוע של פושעים מחופשים המחפשים גזירת רווח כמו השגת נדל"ן או שוד כסף. שודר בערוץ 2 בתרגום עברי
* מה חדש, סקובי-דו? (2002-2005) - המשך לסדרה המקורית. אחרי כמעט 14 שנים מאז סדרת הסקובי דו האחרונה, החבורה ממשיכה את פיצוח התעלומות של החבורה בסגנון יותר מודרני. שודר בערוץ הילדים בתחילה בשפת המקור עם תרגום ומאוחר יותר בדיבוב עברי, הופץ בDVD עם תרגום בלבד.
* שאגי וסקובי-דו מוצאים רמז! (2006-2008) - הסדרה הראשונה בסדרת סקובי-דו שאין לה שום קשר לסדרות האחרות או לסגנון, וכוללת שינוי באנימציה ויותר תוכן קומדי מאשר מסתורין. היא מתמקדת יותר על שאגי, סקובי-דו ורובוט מגושם בשם רובי, והם נלחמים נגד מדען מטורף בעל מבטא גרמני בשם ד"ר פייבס, שרוצה להשתלט על העולם. הסדרה לא זכתה להצלחה רבה, וקיבלה ביקורות קשות בקרב המעריצים בטענה שאינה נאמנה למסורת של סקובי דו. לא שודר בארץ.
* סקובי-דו! מסתורין בע"מ (2010-2013) - עוד חידוש לסדרה המקורית. בניגוד לסדרות הקודמות, זו לקחה את עצמה לכיוון יותר אפל, רציני ויותר נועדה לקהל הבוגר יותר. הסדרה ממקמת את החבורה בעיירה "קריסטל קוב" בניגוד לקולסוויל המסורתית, ומתמודדת עם פרשיית היעלמותם של חבורת בלשים צעירים 20 שנה טרם התגבשות חבורת המסתורין של סקובי דו בשל חשיפת פריט אינדיאני עתיק מהתקופה הפרה-קולומביאנית ומכושף ששחרר לעולמם מפלצות וקללות מעבר לדמיונם. שנה לאחר מכן, חברת האחים וורנר המשיכה את הסדרה לעונה שנייה, מהסוף הפתוח של העונה הקודמת. שודר בדיבוב ובתרגום עברי בערוץ הילדים.
*סקובי-דו! קול (2015-2017) - סדרה שהחלה ב-5 באוקטובר 2015 בקרטון נטוורק אמריקה. הסגנון שלה הוא קומדי ועל כן עיצוב הדמויות הוא בסגנון ה"אדג'י-טוויסטד" (מעוות-מגוחך במכוון) שמקושר לתרבות ההיפסטרים ונהוג בסדרות הילדים המצליחות בעשור האחרון בארצות הברית. העונה השנייה של הסדרה ירדה משידור<ref></ref> בערוץ קרטון נטוורק לפני ששודרו 6 הפרקים האחרונים שלה והם הופצו רק ב-DVD ובבלו ריי. חלק מפרקי הסדרה מכילים הומאז'ים ורפרנסים לפרקים מתוך הסדרה המקורית. דובבה לעברית ושודרה בערוץ הילדים.
*סקובי דו! נחש מי? (2019-רץ) - סדרה שממשיכה את הספיישלים שעסקו בהצלבות של דמויות הסדרה עם דמויות מסדרות אחרות כגון: באטמן ומשפחת אדמס. רק שבסדרה הזאת מצטרף בכל פרק מישהו אחר, בין אם מדובר במפורסם ממשי או דמיוני, על מנת לפתור את התעלומה. בין המפורסמים: רוחו של אברהם לינקולן, וונדר וומן ושרלוק הולמס.
*ולמה (2023) - סדרה לקהל הבוגר שעתידה לעלות ב-HBO Max ומציגה פריקוול נוסף המתמקד בוולמה ובשאר חברי מסתורין בע"מ. להבדיל מהסדרות האחרות שבה הדמויות לבנות, בסדרה הזאת כל אחד מהם ממוצא אתני אחר. וכמו כן, סקובי-דו עצמו לא יהיה נוכח.

=== רשימת סרטי הטלוויזיה ===
* סקובי-דו בהוליווד (1979) -שאגי וסקובי מואסים בחייהם השגרתיים ומנסים את מזלם בהוליווד, תוך כדי השתתפות בסרטים למרות הקשיים שבדרך.
* סקובי דו והאחים-בו (1987) - שאגי יורש אחוזה מדודו הקולונל ביוריגארד ומוצא עצמו בעיירה שכוחת אל ורדופת רוחות ופושעים בדרום ארצות הברית.
* סקובי-דו בבי"ס למפלצות (1988) - שאגי והכלבים מתקבלים לעבודה כמורי ספורט בבית ספר יסודי אך בפועל מוצאים את עצמם עובדים בבית ספר לילדיהם של מפלצות אמיתיות מפורסמות.
* סקובי-דו ואיש זאב הסרבן (1988) - שאגי שמנהל קריירה מוצלחת כנהג מרוצים נהפך לאדם זאב בניגוד לרצונו בידי ערפד מנהיג כנופיית יצירים על-טבעיים שמעוניין להפוך אותו למשרתו לנצח.
* סקובי-דו בסיפור אלף לילה ולילה (1994) - חליף צעיר מהעולם הערבי ממנה את סקובי ושאגי לטועמי המזון המלכותיים שלו.
* הפרויקט סקובי-דו (1999) - פארודיה רשמית של סקובי-דו על פרויקט המכשפה מבלייר.
* סקובי-דו והלילה של המתים החיים (2001) - פארודיה קומית על "סרטי הסקובי-דו החדשים", החבורה נותנת טרמפ לגארי קולמן אך מכונת המסתורין מקרטעת והם נאלצים לבלות את הלילה בטירה רדופת רוחות בבעלות דייוויד קרוס.
* סקובי-דו 3: התעלומה מתחילה (2009) - סרט פריקוול לא מצויר לסרטי הקולנוע. לאחר מריבה באוטובוס בית הספר, וריתוק שבא לאחריה מתחילה להיווצר חברות בין 4 בני נוער מרקעים שונים. החברות מקבלת תפנית כאשר 3 רוחות רפאים תוקפות את תיכון קולסוויל וגורמות למנהל דידל להשבית את המוסד. נוצר לציון 40 שנה לבכורה של סקובי-דו.
* סקובי-דו 4: קללת מפלצת האגם (2010) - סרט פריקוול לא מצויר נוסף לסרטי הקולנוע. דודה העשיר כקורח של דפני מעיירה בדיונית על חוף ימת אירי בשם "אירי פוינט" (צפונית-מזרחית לקליבלנד) מזמין אותם לעבוד אצלו בכפר נופש בקיץ, אך מתגלה כי האגם הסמוך לו רדוף מאות שנים.

=== רשימת הסרטים ישירות לווידאו ו-DVD ===
* סקובי-דו באי הזומבים (1998) - לאחר שכל החבורה התפצלה לקריירות עצמאיות, תוכניתם של דפני ופרד המסקרת תעלומות ברחבי העולם מובילה את סקובי וחבריו להתאחד שוב ולשוט לאי בלואיזיאנה שבו צצות שמועות על זומבים, אנשי חתול ורוחות רפאים.
* סקובי-דו ורוחה של המכשפה (1999) - סקובי והחבורה מנסים לסייע לסופר אימה מפורסם מהעיירה אוקהייבן, מסצ'וסטס לנקות את שמה של אחת מסבתותיו מהמאה ה-17 שהואשמה בכישוף, אך דברים לא תמיד כפי שהם נראים.
* סקובי-דו ופלישת החייזרים (2000) -החבורה מטיילת במדבר סונורה ונתקלת בעב"ם, בשל הבהלה הרכב יוצא משליטה ומושבת בשטחי עיירה קטנה והחבורה מוצאת עצמה בתעלומה המערבת סוכנות ממשלתית למציאת חייזרים.
* סקובי-דו במרדף מתוכנת (2001) - אריק סטאופר, חבר תיכון של ולמה, הוא סטודנט באוניברסיטה הלומד פיתוח משחקי מחשב, שיצר משחק מציאות מדומה המבוסס על החבורה ועל תעלומות שפתרו בעבר שמתוכו יוצא פנטום וירוס המבצע פשעים ומאיים על חיי האנשים בקמפוס. אריק מבקש מהחבורה לסייע לו לפתור את התעלומה דרך השתתפות במשחק עצמו שהשתבש. הסרט האחרון בו לקח חלק ביל האנה לפני מותו.
* סקובי-דו ואגדת הערפד (2003) - בסידני שבאוסטרליה נערכת תחרות מוזיקה של להקות רוק על הר שבו לפי השמועות שוכן ערפד אגדי ועתיק, רוב המשתתפים בורחים מהתחרות לאחר שכמה ערפדים נראים במקום. לסקובי וחבריו זה נראה מאוד חשוד והם מתחילים לחקור את הנושא.
* סקובי-דו והמפלצת מִמקסיקו (2003) - סקובי וחבריו טסים למקסיקו, לאחר שחברם המקסיקני קורא להם לעזרה - מפלצת מוזרה תוקפת את עירו השלווה.
* סקובי-דו והמפלצת מלוך נס (2004) - כבר כ-1000 שנה יש שמועות על המפלצת מלוך נס, משום מה המפלצת מתועדת מנסה להרוס את התחרות שמקיימת בת-דודתה של דפני מסקוטלנד. סקובי וחבריו מחליטים לחקור את הנושא.
* אלוהה! סקובי-דו! (2005) - סקובי וחבריו נוסעים לנופש בהוואי, אבל מסתבכים בפרשה שקשורה באגדות עתיקות והר געש.
* סקובי-דו! איפה המומיה שלי? (2005) - סקובי וחבריו נוסעים לאתר חפירות במצרים כדי לעזור לוולמה. במחנה החפירות, מתגלה הכתובת על הקיר במצרית עתיקה: "צבא המתים יהרוג את מי שייכנס". תחילה, החבורה לא מאמינה ורואה בזה קשקוש - אך בהמשך מסתבר שיש דברים בגו, ושצבא של מתים מהלכים באמת תוקף את המקום.
* סקובי-דו! פיראטים אהוי! (2006) - בספינה קטנה התוקפת כלי שיט מודרניים, נמצאים רוחות מהלכות של פיראטים ושל מלחים. החבורה מחליטה לחקור זאת. הוריו של פרד עורכים הופעת בכורה.
* סקובי-דו ותעלומת איש השלג (2007) - החבורה מתכננת חופשה בפריז אך שאגי וסקובי עלו על מטוס אחר שמועד להרי ההימלאיה, החבורה יוצאת אחריהם ומוצאת את עצמה בחקירת תעלומה המערבת את יטי.
* סקובי-דו ומלך הגובלינים (2008) - זהו ליל כל הקדושים והקרנבל המסורתי בקולסוויל לרגל חג זה נפתח, החבורה יוצאת למקום, מסתכסכת עם קוסם מפורסם בשם "קראדסקי המופלא" והורסת את מופע הקסמים שלו, בעת חזרתם הביתה לחגוג הקוסם מצליח להשיג במרמה כוחות על-טבעיים מנסיכת הפיות ומחליט להתעסק עם העולם העל-טבעי אליו יצאו שאגי וסקובי בשליחות לעצור בעדו, הוא גונב את מטה הכישוף של מלך הגובלינים ויוצא להשתלט על העולם כאשר היחידים שעומדים מולו הם החבורה.
* סקובי-דו וחרב הסמוראי (2009) - החבורה נוסעת ליפן לרגל השתתפותה של דפני באליפות אמנויות לחימה מסורתיות, אך מגלה שטוקיו נרדפת בידי רוח רפאים של סמוראי עתיק.
* סקובי-דו אברקדברה-דו (2010) - אחותה הקטנה של וולמה לומדת בבית הספר לכישופים. מקרים מוזרים מתרחשים בבית ספר זה וסקובי וחבורתו החליטו לחקור את המקרים.
* סקובי-דו ומחנה הפחד (2010) - פרדי אמור להיות מדריך במחנה קיץ בו העביר את חופשותיו כילד, אבל לאכזבתו רוב האנשים בורחים מהמחנה בגלל רוחות הקמות לתחייה מצ'יזבטים.
* סקובי דו ותקיפת הדינוזאור (2011) - הרופא אבחן שיש לשאגי בעיות בריאותיות, ולכן אסור לו לפחד ואף לפתור תעלומות. החבורה מחליטה לנסוע למקום שקט, בו פלאונטולוגים מקווים למצוא שלדים של דינוזאורים. אבל החבורה מתפתה לחזור לפתור תעלומות, כשבמחנה החפירות, דינוזאור קם לתחייה.
* סקובי-דו! והמוזיקה של הערפדים (2012) - סקובי דו וחבריו נוסעים לפסטיבל מוזיקה הנערך בעיירה בלואיזיאנה בה קיימות שמועות על מגרשי ערפדים וערפדים כבר מהמאה ה-18. הכל משתבש בעיר כשחבורת שחקנים מבצעת כישוף שיחזיר לחיים ערפד חזק במיוחד, שמחליט לשאת לאשה את דפני. סרט זה שונה מהרבה סרטים אחרים בסדרה, היות שזה סרט מוזיקלי מלווה ב-5 שירים.
* סקובי-דו על הגובה (2012) - פרדי חולם להיות אקרובט והוא וחבריו מצטרפים לקרקס באטלנטיק סיטי. באותו זמן, איש הזאב מפחיד את המשתתפים וגונב תכשיטים מהצופים. כעת, על סקובי וחבריו לפתור את התעלומה.
* סקובי דו ומסכת הבז הכחול (2013) - שאגי וסקובי מעריצים אדוקים של הקומיקס של הבז הכחול והכלב דינו-מאט וחולמים להיות כמוהם. אולם, כשהם מגיעים לכנס בעיר סאן דה פדרו שבקליפורניה, הם מגלים שהשחקן המקורי שגילם את הבז הכחול מזדקן ובאותו הזמן מפלצת ענקית בשם מר הייד תוקפת את הכנס. בסרט זה יש אזכורים רבים לסדרות מצוירות שונות של האנה ברברה.
* הרפתקאות סקובי דו: המפה המסתורית (2013) - סרט המבוסס על "כלבלב ושמו סקובי-דו". סרט זה הוא בכיכובן של בובות המבוססות על כוכבי הסדרה המוצאים במקרה מפת אוצר של פיראט אגדי שחי מאות שנים לפניהם באזור קולסוויל.
* סקובי דו! פרנקנקריפי (2014) - אדם הפורץ לפודקאסט של דפני טוען כי הוא עורך הדין של קרוב משפחה של וולמה מעיירה שכוחת אל בשם טרנסילבניה בפנסילבניה שזה עתה נפטר, הוא טוען שוולמה היא היורשת של אחוזתו וכל רכושו ושעליה ליצור עמו קשר במהרה, לאחר הגעתם לאותה עיירה מתגלה כי דוד רבא של וולמה, הברון פון דינקלשטיין, היה המקור לספר "פרנקנשטיין" עקב ניסוי שביצע שהוביל ליצירת מפלצת שכמעט והחריבה את העיירה, בה דברים יוצאים מכלל שליטה לכל החבורה, כאשר ברקע מרחפות התייחסויות לפשעים שבוצעו בסדרה המקורית (1969) ובסדרות משנות ה-70 וה-80.
* סקובי-דו ותעלומת רסלמניה (2014) - כששאגי וסקובי זוכים בכרטיסים לאירוע הרסלמניה 30 של ה-WWE, פרד, דפני, וולמה, שאגי וסקובי נוסעים להתארח בעיר ניו אורלינס לקראת האירוע. עם זאת, כאשר מפלצת מופיעה ומאיימת להרוס את האירוע, סקובי והחבורה מבקשים מכוכבי ה-WWE, ג'ון סינה, ברודוס קליי, AJ לי, טריפל H, המיז, קיין, סין קארה ומר מקמהן כדי לעזור להם לפתור את התעלומה.
* סקובי דו ושגעון מפלצות הירח (2015) - החבורה זוכה בהגרלת 5 כרטיסי טיסה לחלל שמארגן ביליונר, בחלל החללית שלהם מותקפת על ידי חייזר שמאלץ אותם לנחות נחיתת חירום בבסיסו של הביליונר על הירח.
* סקובי-דו וקיס: תעלומת רוקנרול (2015) - החבורה ולהקת הרוק מתאחדים להציל את כדור הארץ ממכשפת קרימזון שמנסה לשחרר מפלצת בשם "המשמיד" מיקום מקביל ממנו מגיעים שורשי הלהקה.
* לגו: סקובי-דו בהוליווד (2016) - סרט שמציג את גרסת הלגו של סקובי-דו. בסרט זה החבורה מקבלת כרטיס נסיעה לאולפנים בהוליווד. באולפנים עצמם, לפי החשד, יש מפלצות שרודפות את האזור.
* סקובי דו וה-WWE: קללת שד המהירות (2016) - המתאבקים מהסרט הקודם חוזרים בהסבת מקצוע לנהגי מרוץ שנרדפים על ידי רוכב מפלצתי בשם "אינפרנו".
* סקובי דו: העימות של שאגי (2017) - סקובי דו וחבריו נוסעים לחווה של טאוני, בן דודו של שאגי, בעיירה הבדיונית סורגום סיטי בטקסס וכאשר הם מגיעים לעיירה האזרחים מבוהלים משאגי כי הם מתבלבלים בינו לבין רוח רפאים בשם דאפר ג'ק שנראה כמותו.
* לגו: סקובי-דו והחוף הרדוף (2017) - סרט נוסף שמציג את גרסת הלגו של סקובי-דו. בסרט הזה החבורה נוסעת למזח המסתבר כרדוף על ידי זוג רוחות של פירטים.
* סקובי דו ובאטמן: צמד האמיצים (2018)- קרוס אובר של סקובי דו ובאטמן. החבורה מתקבלת לחבורת גיבורי על בראשותו של באטמן בשם "מפענחי התעלומות של גות'אם", ומסייעים לבאטמן לפתור תיק לא פתור שקשור באירוע מוות של מדען שניסה להציל בשנתו הראשונה כלוחם צדק שלא מרפה ממנו עד היום.
* דפני ווולמה (2018) - סרט לייב אקשן בהפקת אשלי טיסדייל ואחותה, ג'ניפר טיסדייל. הסרט מקדים את עלילות הסדרה ובו דפני ווולמה הן תלמידות בתיכון "רידג' ואלי" הנאלצות להתמודד עם תעלומה בעצמן.
* סקובי דו ורוח הגורמה (2018) - סרט שבו משתתפים שפים סלבריטאים. החבורה נוסעת לתחרות בישול גורמה שאותה מארח דודו של פרד, בובי פליי (מגלם את עצמו), באחוזתו שברוד איילנד; אולם רוח רפאים משבשת את הלך העניינים.
* סקובי דו וקללת הרוח השלוש עשרה (2019) - הסרט ממשיך את עלילת הסדרה "13 הרוחות של סקובי דו", כשבסרט שבים דפני, שאגי וסקובי, ביחד עם וולמה ופרד, למרדף אחר הרוח ה13 אמודאוס, שיצאה מהתיבה ומתאחדים עם ידידם פלים פלאם ועם וינסנט ששלח אותם.
* סקובי-דו: בחזרה לאי הזומבים (2019) - סרט שממשיך את עלילת הסרט משנת 1998 וכן גם את עלילת הסרט הקודם, שבו סקובי-דו וחבורתו שבים לאי הזומבים לצורך צילום סרט מוקומנטרי, אולם מתברר כי הזומבים ואנשי החתול שנחשבו למובסים חזרו לתקוף.
*סקובי דו! (2020) - סרט המהווה אתחול לכל סרטי הלייב אקשן שהופקו. היה אמור לצאת לקולנוע בחודש מאי, אך עלייתו בוטלה עקב מגפת הקורונה שהתרחשה באותה השנה. בהמשך, הופץ באולמות קולנוע נבחרים בחודש יולי.
*סקובי-דו: לילה של תחפושות (2020) - סרט שממשיך את עלילת הסרט הקודם שמתרחש בליל כל הקדושים שבו סקובי-דו וחבורתו צריכים להתמודד עם צבא של מפלצות דלעת שנוצר עקב שפיכת נוזל רעיל כתוצאה מהדיפת מתקפתו של אויבו של באטמן, הדחליל.
*סקובי-דו: חרבות וקסמים (2021) - סקובי-דו והחבורה מוצאים את עצמם מתמודדים עם מכשפה מרשעת שמחזירה אותם אחורה בזמן לעידן האבירים, הכישופים והדרקונים.
*ישר מחוץ לשום מקום: סקובי דו פוגש את אמיץ הכלב הפחדן (2021) - סקובי-דו והחבורה פוגשים את אמיץ הכלב הפחדן ואת בעליו מיוריאל ויוסטס ושם הם נרדפים על ידי חרקים גדולים.
*סקובי דו: הרפתקת האלווין (2022) - סקובי-דו והחבורה מתמודדים מול חבורת רוחות רפאים שבאה להרוס את חגיגת ליל כל הקדושים.
*סקובי דו וקריפטו, גם (2023) - סקובי דו והחבורה נלחמים בכמה נבלי על במטרופוליס ביחד עם קריפטו, כלב העל.

=== רשימת סרטי קולנוע ===
* סקובי-דו (2002) - שנים לאחר פירוק החבורה והמשך לקריירות עצמאיות, סקובי דו והחבורה מוזמנים לאי נופש בקרבת אוסטרליה לפתור תעלומה עבור בעלי המקום המיליארדר, עליהם להתאחד לצורך פתרון התעלומה למרות משקעי העבר שגרמו להם להתפצל.
* סקובי-דו 2: חופשי חופשי (2004) - החבורה נהנית מפרסום רב בקולסוויל ובחניכת תערוכה במוזיאון המקומי לקרימינולוגיה עליהם, כאשר דמות מסתורית מופיעה ומחריבה את השמחה עם הפיכת תחפושות המפלצות בתערוכה למפלצות אמיתיות באמצעות כוח על-טבעי. החבורה מואשמת בחוסר יעילות ומנסה לתפקד תחת סיקור תקשורתי עוין.

== קישורים חיצוניים ==

* 
* 

==הערות שוליים==

קטגוריה:סדרות טלוויזיה אמריקאיות לילדים
קטגוריה:סדרות הנפשה אמריקאיות
קטגוריה:סדרות טלוויזיה אמריקאיות שעלו לשידור בשנות ה-1960
קטגוריה:האנה ברברה - סדרות ודמויות
קטגוריה:ערוץ הילדים: תוכניות רכש
קטגוריה:כלבים בדיוניים
*